**OB Zabok i bolnica hrvatskih veterana**

**Kirurška služba**

**Pročelnik Zelić Zdravko, dr med, spec. opće kirurgije i subspecijalist abdominalne kirurgije**

**OBAVIJEST O TERAPIJSKOM POSTUPKU**

**OBJAŠNJENJE I PISANI PRISTANAK ZA POSTUPAK TRANSFUZIJSKOG LIJEČENJA**

***Poštovani/a, molimo Vas pažljivo pročitajte ovaj tekst. Ovaj obrazac potvrđuje Vašu suglasnost s postupkom transfuzijskog liječenja.***

**OPIS POSTUPKA**

U Vašem liječenju potrebna je transfuzija krvi ili krvnih pripravaka. Transfuzijsko liječenje je postupak primjene krvi ili koncentrata pojedinih krvnih sastojaka (koncentrat eritrocita, koncentrat trombocita ili plazma). Krvni pripravci koji se primjenjuju u OB Zabok i bolnici hrvatskih veterana proizvedeni su iz krvi dobrovoljnih darivatelja koja je prikupljena i testirana u Hrvatskom zavodu za transfuzijsku medicinu. Transfuzijom krvnih pripravaka će se nadoknaditi oni sastojci koji su u Vašoj krvi sniženi sa ciljem poboljšanja njihove funkcije. Ako je potrebno u Vašem tijelu: - poboljšati prijenos kisika iz pluća u tkiva ili ukloniti simptome anemije, bit će primijenjeni pripravci eritrocita - zaustaviti ili spriječiti krvarenje zbog niskog broja trombocita, bit će primijenjeni pripravci trombocita - zaustaviti ili spriječiti krvarenje zbog poremećaja čimbenika zgrušavanja krvi, bit će primijenjeni pripravci plazme.

**Primjena krvnih pripravaka -** Transfuzijsko liječenje se može provesti ambulantno ili u bolnici. Transfuzija se primjenjuje intravenozno, putem igle koja će biti postavljena u venu na ruci ili, ako imate postavljen centralni venski kateter, putem njega. Transfuzija traje od 1 do 4 sata.

**Prijetransfuzijsko ispitivanje -** Kada Vaš liječnik procijeni da je potrebno, učinit će se prijetransfuzijsko ispitivanje. Za to je potrebno uzimanje uzorka krvi koji će biti poslan u transfuzijsku službu radi pronalaženja za Vas podudarne doze krvnog pripravka. Unatoč prijetransfuzijskom ispitivanju mogu se javiti neželjene reakcije povezane s transfuzijskim liječenjem. U slučaju potrebe hitnog transfuzijskog liječenja kada se krvni pripravci moraju primijeniti odmah, primijenit će se krvni pripravci krvne grupe koji su identični ili podudarni s Vašom krvnom grupom ali bez, odnosno prije završetka prijetransfuzijskog ispitivanja.

**NEŽELJENE REAKCIJE KOJE SE MOGU POJAVITI PRILIKOM POSTUPKA**

U oko 1 % bolesnika u toku ili kratko vrijeme nakon transfuzije javljaju se neželjene reakcije. Najčešće se radi o blagim i po život neopasnim reakcijama kao što su osip, crvenilo kože, svrbež, zimica, tresavica i umjereni porast temperature. Ove reakcije liječe se lijekovima protiv alergije ili protiv temperature. Ostale reakcije javljaju se rijetko kao: - otežano disanje uzrokovano oštećenjem pluća ili prekomjernim unosom tekućine putem infuzija, - skraćen život transfundiranih eritrocita (hemoliza), - razvoj protutijela koja mogu komplicirati buduće transfuzijsko liječenje, trudnoće ili transplantaciju organa. Simptomi neželjenih reakcija mogu se pojaviti i nekoliko dana, tjedana ili mjeseci nakon transfuzije.

**RIZICI KOJI SE MOGU POJAVITI ZBOG POSTUPKA**

Unatoč pažnji liječnika i medicinskih sestara, transfuzijske reakcije se mogu javiti. Većina reakcija je blaga ili umjerena ali vrlo rijetko mogu uzrokovati teške posljedice na zdravlje, a iznimno rijetko smrt. Usprkos pažljivom odabiru dobrovoljnih darivatelja i testiranju krvi na biljege zaraznih bolesti, ne može se sasvim isključiti opasnost od prijenosa uzročnika zaraznih bolesti, uključujući virus hepatitisa (zarazna žutica), HIV (SIDA) i bakterija. Taj rizik je jako mali.

**ZAMJENE ZA PREPORUČENI POSTUPAK**

U nekim kliničkim okolnostima transfuzijsko liječenje se može zamijeniti drugim lijekovima ili terapijskim postupcima. Neke od mogućnosti su: infuzija intravenskih otopina, davanje željeza i vitamina koji će pomoći koštanoj srži stvarati krvne stanice i primjena činitelja rasta koji potiču diobu i sazrijevanje stanica u koštanoj srži. Međutim, ovi postupci se često ne mogu primijeniti jer nisu dovoljno učinkoviti ili njihov učinak nije dovoljno brz.

**ODBIJANJE TRANSFUZIJSKOG LIJEČENJA**

Transfuzijsko liječenje se može i odbiti. Odbijanje transfuzijskog liječenja pripravcima eritrocita može uzrokovati ozbiljne posljedice na srcu i ostalim organima zbog loše opskrbe tkiva kisikom. Nedostatak kisika uzrokuje srčani infarkt, moždanu kap i druge po život opasne posljedice, uključujući i smrt. Odbijanje liječenja pripravcima trombocita i plazme može uzrokovati opsežno krvarenje koje može dovesti do oštećenja organa, infekcije, srčanog infarkta, moždane kapi i li smrti. Rizik od neprovođenja nužnog transfuzijskog liječenja značajno premašuje vrlo niske, prethodno navedene rizike.

**IZJAVA PACIJENTA**

Liječnik me je upoznao s postupkom transfuzijskog liječenja i njegovom ulogom u mome liječenju. Izjavljujem da sam bio/la u mogućnosti postavljati pitanja i konzultirati se s liječnikom glede svoga zdravstvenog stanja, navedenog postupka, eventualnih rizika liječenja, a isto tako i o mogućnosti zamjene za preporučeni postupak i posljedice odbijanja transfuzijskog liječenja. Moja pitanja i nedoumice vezane uz postupak transfuzijskog liječenja objašnjene su mi na zadovoljavajući i razumljiv način

□ te **pristajem** na gore opisani postupak.

□ te **svjesno ne pristajem** na gore opisani postupak .

Potpis bolesnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis liječnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_